LIETUVOS RESPUBLIKOS VYRIAUSYBĖ

N U T A R I M A S

DĖL VALSTYBINĖS NE MAISTO PRODUKTŲ INSPEKCIJOS PRIE ŪKIO MINISTERIJOS NUOSTATŲ PATVIRTINIMO

2000 m. birželio 28 d. Nr. 745

Vilnius

Vadovaudamasi Lietuvos Respublikos biudžetinių įstaigų įstatymo (Žin., 1995, Nr. 104-2322) 5 straipsniu, Lietuvos Respublikos Vyriausybė nutaria:

1. Patvirtinti Valstybinės ne maisto produktų inspekcijos prie Ūkio ministerijos nuostatus (pridedama).

2. Pripažinti netekusiais galios:

2.1. Lietuvos Respublikos Vyriausybės 1992 m. gegužės 26 d. nutarimą Nr. 390 „Dėl Lietuvos valstybinės kokybės inspekcijos prie Valstybinės konkurencijos ir vartotojų teisių gynimo tarnybos nuostatų patvirtinimo“ (Žin., 1992, Nr. 20-607);

2.2. Lietuvos Respublikos Vyriausybės 1995 birželio 23 d. nutarimą Nr. 896 „Dėl Valstybinės konkurencijos ir vartotojų teisių gynimo tarnybos prie Lietuvos Respublikos Vyriausybės nuostatų patvirtinimo“ (Žin., 1995, Nr. 54-1344);

2.3. Lietuvos Respublikos Vyriausybės 1995 m. liepos 21 d. nutarimą Nr. 1017 „Dėl Lietuvos Respublikos Vyriausybės 1992 m. gegužės 26 d. nutarimo Nr. 390 „Dėl Lietuvos valstybinės kokybės inspekcijos prie Lietuvos valstybinės standartizacijos tarnybos nuostatų patvirtinimo“ dalinio pakeitimo“ (Žin., 1995, Nr. 62-1555);

2.4. Lietuvos Respublikos Vyriausybės 1996 m. spalio 11 d. nutarimą Nr. 1198 „Dėl Lietuvos Respublikos Vyriausybės 1995 m. birželio 23 d. nutarimo Nr. 896 „Dėl Valstybinės konkurencijos ir vartotojų teisių gynimo tarnybos prie Lietuvos Respublikos Vyriausybės nuostatų patvirtinimo“ dalinio pakeitimo“ (Žin., 1996, Nr. 101-2311);

2.5. Lietuvos Respublikos Vyriausybės 1996 m. lapkričio 29 d. nutarimą Nr. 1421 „Dėl Lietuvos Respublikos Vyriausybės 1992 m. gegužės 26 d. nutarimo Nr. 390 „Dėl Lietuvos valstybinės kokybės inspekcijos prie Valstybinės konkurencijos ir vartotojų teisių gynimo tarnybos nuostatų patvirtinimo“ dalinio pakeitimo“ (Žin., 1996, Nr. 118-2745);

2.6. Lietuvos Respublikos Vyriausybės 1998 m. birželio 15 d. nutarimą Nr. 713 „Dėl Lietuvos Respublikos Vyriausybės 1995 m. birželio 23 d. nutarimo Nr. 896 „Dėl Valstybinės konkurencijos ir vartotojų teisių gynimo tarnybos prie Lietuvos Respublikos Vyriausybės nuostatų patvirtinimo“ dalinio pakeitimo“ (Žin., 1998, Nr. 56-1563).

Ministras Pirmininkas	Andrius Kubilius

Ūkio ministras	Valentinas Milaknis

Patvirtinta

Lietuvos Respublikos Vyriausybės 2000 m.

birželio 28 d. nutarimu Nr. 745

VALSTYBINĖS NE MAISTO PRODUKTŲ INSPEKCIJOS PRIE ŪKIO MINISTERIJOS NUOSTATAI

I. BENDROSIOS NUOSTATOS

1. Valstybinė ne maisto produktų inspekcija prie Ūkio ministerijos (toliau vadinama – inspekcija) yra valstybės valdymo institucija, veikianti pagal Lietuvos Respublikos biudžetinių įstaigų įstatymą.

2. Inspekcija savo veikloje vadovaujasi Lietuvos Respublikos Konstitucija, įstatymais, kitais Lietuvos Respublikos Seimo priimtais teisės aktais, Lietuvos Respublikos tarptautinėmis sutartimis, Respublikos Prezidento dekretais, Lietuvos Respublikos Vyriausybės nutarimais, Ministro Pirmininko potvarkiais, kitais teisės aktais, taip pat šiais nuostatais.

3. Inspekcija yra juridinis asmuo, turintis sąskaitas bankuose, taip pat antspaudą su Lietuvos valstybės herbu ir savo pavadinimu.

II. SVARBIAUSIEJI INSPEKCIJOS UŽDAVINIAI IR FUNKCIJOS

4. Svarbiausieji inspekcijos uždaviniai yra šie:

4.1. vykdyti rinkos priežiūrą, kad visi ūkio subjektai (juridiniai ir fiziniai asmenys, įmonės, neturinčios juridinio asmens teisių) laikytųsi Lietuvos Respublikos įstatymais, Lietuvos Respublikos Vyriausybės nutarimais ir kitais teisės aktais reglamentuojamų produktų saugos ir ženklinimo reikalavimų ir į rinką vartotojams būtų tiekiami tik saugūs produktai (gaminiai ir paslaugos);

4.2. pagal savo kompetenciją ginti vartotojų teises ir užtikrinti jų teisę į informaciją apie produktų saugą.

5. Inspekcija, įgyvendindama jai pavestus uždavinius, vykdo šias funkcijas:

5.1. kontroliuoja, ar į šalies rinką vartotojams tiekiami ne maisto gaminiai (iš jų ir cheminės medžiagos bei preparatai) atitinka teisės aktuose nustatytus privalomuosius saugos ir ženklinimo reikalavimus;

5.2. kontroliuoja, ar vartotojams teikiamos paslaugos (išskyrus tas, kurių kontrolę Lietuvos Respublikos įstatymais ar kitais teisės aktais yra įpareigotos vykdyti kitos institucijos) atitinka nustatytus privalomuosius saugos reikalavimus;

5.3. nustatytąja tvarka sustabdo nesaugių, kenksmingų vartotojams ne maisto gaminių tiekimą į rinką, vykdo jų išėmimo iš rinkos ir sunaikinimo kontrolę;

5.4. vykdo pagal savo kompetenciją cheminių medžiagų ir preparatų valdymą;

5.5. teikia išvadas dėl naujų cheminių medžiagų rizikos aplinkai ir žmonių sveikatai;

5.6. įgyvendina iš anksto pranešto sutikimo dėl cheminių medžiagų ir preparatų procedūrą;

5.7. tvarko pavojingų cheminių medžiagų ir preparatų registrą;

5.8. remdamasi tiesioginės ir netiesioginės produktų kontrolės rezultatų analize ir iš kitų šalių gauta informacija, rengia rizikos veiksnių įvertinimą, pagal savo kompetenciją įgyvendina jų prevencijos priemones;

5.9. kontroliuoja, kaip laikomasi nustatytų tabako importo ir prekybos tabako gaminiais reikalavimų;

5.10. teikia informaciją suinteresuotoms valstybės, tarptautinėms ir kitų šalių institucijoms;

5.11. konsultuoja gamintojus, paslaugų teikėjus, importuotojus ir pardavėjus ne maisto produktų ir paslaugų saugos klausimais;

5.12. tiria vartotojų skundus dėl ne maisto produktų ir paslaugų, kurie neatitinka privalomųjų ir deklaruojamųjų reikalavimų;

5.13. informuoja vartotojus apie rinkoje esančius ar galinčius į ją patekti nesaugius produktus;

5.14. padeda vartotojams pateikti produktų saugos atitikties įvertinimo dokumentus teisėsaugos institucijoms, kad šios apgintų pažeistas jų teises;

5.15. teikia nustatytąja tvarka Lietuvos Respublikos Vyriausybei pasiūlymus dėl priimtų teisės aktų, reglamentuojančių ne maisto produktų ir paslaugų saugą, pakeitimo;

5.16. skleidžia informaciją apie inspekcijos veiklą, propaguoja jos tikslus ir uždavinius;

5.17. vykdo kitas Lietuvos Respublikos įstatymų ir Lietuvos Respublikos Vyriausybės nutarimų numatytas funkcijas.

III. INSPEKCIJOS PAREIGŪNŲ TEISĖS IR PAREIGOS

6. Inspekcijos pareigūnai turi įgalinimus ir teisę:

6.1. pateikę inspekcijos viršininko arba jo įgalioto asmens pavedimą ir tarnybinį pažymėjimą, nekliudomi patekti (jeigu to reikia tikrinant produktų saugą) pas visus Lietuvos Respublikos teritorijoje esančius ūkio subjektus, kurie tiekia produktus į rinką, o tais atvejais, kai trukdoma atlikti pareigas, – pasitelkti policiją;

6.2. pagrįstai įtarę, kad nesilaikoma ne maisto produktų saugos reikalavimų, nemokamai susipažinti su tikrinamos įmonės (fizinių asmenų) naudojama technine dokumentacija, taikomais standartais ir kitais normatyviniais dokumentais, gauti informaciją ir dokumentų kopijas, kurių reikia produktų saugos teisės aktų pažeidimui tirti, taip pat naudoti vaizdo ir garso įrašymo įrangą, jeigu ji būtina numatytoms funkcijoms vykdyti;

6.3. nustatytąja tvarka gauti iš produktų gamintojų, importuotojų, pardavėjų ir paslaugų teikėjų gaminių bandinius, kurių reikia norint patikrinti jų saugą ir nekenksmingumą vartotojų sveikatai;

6.4. tikrindami produktų saugos ir nekenksmingumo vartotojams rodiklius, pasitelkti kitų institucijų specialistus ir nepriklausomus ekspertus;

6.5. laikinai, kol bus atlikta saugos ekspertizė, sustabdyti produktų tiekimą į rinką ir (ar) uždrausti realizuoti produktų siuntą, šių produktų platinimą arba paslaugų teikimą, jų reklamą ar demonstravimą parodose;

6.6. siūlyti atitinkamoms institucijoms panaikinti ūkio subjektams išduotus leidimus ir licencijas verstis ta komercine ūkine veikla, dėl kurios patiekti į rinką nesaugūs produktai padarė žalą vartotojų sveikatai ar sukėlė pavojų gyvybei;

6.7. nustatytąja tvarka siūlyti sertifikavimo įstaigoms panaikinti sertifikatus, jeigu rasta, kad sertifikuotieji produktai neatitinka nustatytų reikalavimų;

6.8. reikalauti, kad gamintojų, importuotojų, pardavėjų ir paslaugų teikėjų vadovai ar jų įgalioti asmenys atvyktų ir duotų paaiškinimus žodžiu arba raštu;

6.9. įstatymų numatytais atvejais taikyti pažeidėjams administracines nuobaudas, taip pat skirti kitas sankcijas įmonėms, įstaigoms, organizacijoms įstatymų nustatytais atvejais.

7. Inspekcijos pareigūnai turi ir kitų teisės aktuose numatytų teisių ir pareigų.

8. Inspekcijos pareigūnai, įgyvendindami jiems pavestus uždavinius, privalo:

8.1. perduoti teisėsaugos institucijoms medžiagą dėl produktų saugos teisės aktų pažeidimų, jeigu šie produktai galėjo pakenkti ar pakenkė sveikatai arba dėl to kurį (kuriuos) nors iš vartotojų ištiko mirtis;

8.2. užtikrinti gautos informacijos, kuri yra komercinė paslaptis, konfidencialumą.

9. Ginčai tarp inspekcijos ir juridinių bei fizinių asmenų, įmonių, neturinčių juridinio asmens teisių, sprendžiami įstatymų nustatyta tvarka.

IV. DARBO ORGANIZAVIMAS

10. Inspekcijai vadovauja viršininkas, kurį Lietuvos Respublikos valstybės tarnybos įstatymo (Žin., 1999, Nr. 66–2130) nustatyta tvarka skiria pareigoms ir atleidžia iš jų ūkio ministras. Inspekcijos viršininkas turi pavaduotojų, kuriuos, kaip karjeros valstybės tarnautojus, jis konkurso būdu skiria pareigoms ir atleidžia iš jų nustatytąja tvarka.

11. Inspekcija, vykdydama savo uždavinius ir funkcijas, bendradarbiauja ir keičiasi informacija su kitomis valstybinėmis institucijomis, susijusiomis su produktų tiekimu į rinką, privalomųjų ir deklaruojamųjų reikalavimų atitikties nustatymu, taip pat su piliečiais ir visuomeninėmis organizacijomis.

12. Inspekcijos viršininkas:

12.1. tvirtina struktūrinių padalinių nuostatus, savo pavaduotojų, struktūrinių padalinių vadovų ir valstybės tarnautojų pareigybių aprašymas;

12.2. nustato savo pavaduotojų, struktūrinių padalinių vadovų funkcijas, pareigybių aprašymus ir teises;

12.3. pagal savo kompetenciją leidžia įsakymus ir įsakymais patvirtintus teisės aktus, duoda nurodymus ir tikrina, kaip jie vykdomi;

12.4. tvirtina inspekcijos struktūrą, pareigybių sąrašą, neviršydamas nustatyto metinio darbo užmokesčio fondo, taip pat vidaus darbo tvarkos taisykles ir reglamentą;

12.5. priima konkurso tvarka į tarnybą ir atleidžia iš jos struktūrinių padalinių vadovus ir kitus valstybės tarnautojus, rūpinasi jų kvalifikacija, darbo sąlygomis;

12.6. atstovauja inspekcijai kitose Lietuvos Respublikos įstaigose ir organizacijose;

12.7. nagrinėja skundus dėl inspekcijos neteisėtų veiksmų, gali keisti ar panaikinti inspekcijos pareigūnų sprendimus, jeigu jie neatitinka įstatymų ir kitų norminių aktų;

12.8. atsako už inspekcijos ūkinę ir finansinę veiklą;

12.9. vykdo kitas įstatymų ir Lietuvos Respublikos Vyriausybės nutarimų jam suteiktas funkcijas.

13. Viršininko nesant, jo pareigas laikinai vykdo viršininko paskirtas pavaduotojas.

V. LĖŠŲ ŠALTINIAI IR JŲ NAUDOJIMO TVARKA

14. Inspekcija finansuojama iš Lietuvos Respublikos valstybės biudžeto. Biudžeto lėšos naudojamos inspekcijai išlaikyti ir sąmatose numatytoms priemonėms finansuoti.

15. Inspekcija įstatymų nustatyta tvarka gali turėti ir nebiudžetinių (specialiųjų) lėšų.

VI. FINANSINĖS VEIKLOS KONTROLĖ

16. Inspekcija buhalterinę apskaitą organizuoja ir atskaitomybę tvarko teisės aktų nustatyta tvarka.

VII. BAIGIAMOSIOS NUOSTATOS

17. Inspekcija reorganizuojama arba likviduojama biudžetinėms įstaigoms nustatyta tvarka.

______________